
Cică a venit Urgia Albă pe peste tot și e prea frig pentru mașinile electrice. Posesorii din UK sunt sfătuiți să-și 
pre-încăleazscă mașinile ca să poată fi încărcate. Cu diesel, cumva? Mulţi proprietari din Chicago și-au 
abandonat mașinile la staţiile de încărcare, alţii stau câte cinci ore în frig ca să le încarce cât de cât. Restul și 
le-au tractat cu platforma pe motorină. Autorităţile din lumea clovnilor recomandă ca mașinile să fie ţinute în 
garaj, la temperaturi rezonabile și să fie încărcate toată noaptea. De-asta îmi iau mașină — ca să o protejez eu 
pe ea de frig și vreme rea. Pun plapuma pe ea, o bag în priză și plec cu bicicleta. 

Norvegienii au investit masiv în vehicule electrice de transport în comun. Din păcate, au uitat că trăiesc în 
Norvegia și acumulatorii autobuzelor nu reacţionează bine la frig. Transportul în comun a fost grav afectat. 
Canadienii avertizează proprietarii să nu conducă vehicule electrice până nu se potoleşte vremea. E Canada, 
deci... la primăvară probabil, Evident că acumulatorii se încarcă mai greu şi se descarcă mai repede la 
temperaturi scăzute. Asta produce îmbulzeală la staţiile de încărcare și scade serios autonomia vehiculelor. 
Până și vecinul care se jura toată ziua că mașina lui electrică e cea mai mişto din lume, a venit acasă cu 
mașina pe motorină. Nu i-am mai zis nimic, dar o să dau zăpada în dreptul lui pentru că merită. 

E mișto de tot cu ăștia. După ce că ardem mai mulți fosili ca să își încarce mașinile, trebuie să ardem și 

cât o maşină nouă pe benzină, am senzația că, peste câţiva ani, vom vedea parcuri întregi de vehicule 
electrice abandonate. Nu mă miră că producătorii auto dau înapoi sau că Hertz vinde 20 de mii de mașini 
electrice ca să cumpere vehicule cu combustie. 

Cea mai mișto inovaţie a secolului 21 este generatorul pe motorină care funcţionează 24 din 24 ca să ţină în 
funcţiune o staţie de încărcare a vehiculelor electrice. Consumi motorină cât o locomotivă ca să încarci 
ecologia din capul ăstora care plătesc mai mult ca să mute poluarea dintr-o parte în alta. Există o conspirație 
care spune că, dacă am păstra vehiculele vechi câţiva ani în plus, am reduce semnificativ impactul asupra 
mediului. Având în vedere că majoritatea proprietarilor de pe glob schimbă mașinile la 3 — 5 ani, iar impactul 
ecologic al producţiei de vehicule electrice e cu 70% mai mare (conform Volvo), practic situația ecologică s-a 
înrăutățit semnificativ, în loc să se amelioreze. 

Mașina mea are 15 ani. N-am păstrat-o din considerente ecologice, dar n-am simțit niciodată nevoia să-mi iau 
alta atâta vreme cât asta nu m-a bătut niciodată la cap. Să se calculeze ce impact ecologic aș fi avut dacă 
cumpăram 4 mașini electrice în 15 ani. Trecând peste problemele de logistică, lipsa de confort sau 
infrastructură, vehiculele electrice nu vor salva planeta atâta vreme cât producţia de energie e murdară, iar 
producția de acumulatori e super-toxică. Doar cresc cererea de energie și mută poluarea la producători. Să nu 
uităm că majoritatea acumulatorilor sunt produși în China — cel mai mare poluator al planetei — iar prețul 
acestora e plătit în vieţi omenești pe trei continente. 

Trăim într-o nouă realitate post-adevăr în care gazul natural este considerat verde ca să se poată lăuda toți 
escrocii că produc energie curată. Culmea ipocriziei este Norvegia care se laudă cu 95% energie 
regenerabilă, dar uită să precizeze că este unul din cei mai mari exportatori de fosili de pe glob. De la debutul 
invaziei din Ucraina, Norvegia a făcut 131 de miliarde de euro din exportul de produse petroliere în Europa. 
Când îi aud spunând că trebuie să renunțăm la fosili, mă întreb dacă norvegienii sunt într-adevăr dispuși să 
renunţe la 30% din PIB şi 42% din veniturile statului. Bășinile par foarte curate și respirabile pe planeta 
Norvegia. Pe restul planetelor ardem fosili și respirăm același aer. 

Pe locul doi la ipocrizie ecologică e Germania care a închis centrale nucleare ca să redeschidă mine și 
centrale pe cărbune. Cele mai mari mine din Europa sunt în cele mai ecologiste ţări. Căpitanii ecologiei 
filmează eoliene în timp ce exportă cărbune, gaz și petrol. Se laudă cu energia verde, dar exportă deșeuri și 
producție toxică în lumea a treia. Impun deindustrializarea naţiunilor subdezvoltate ca să se felicite între ei la 
conferințe verzi la care se duc cu avioanele private. Pe urmă îi arvunesc pe ăia de la Just Stop Oil să 
vandalizeze muzee și să blocheze, CULMEA, cursa de Formula E — cursa de mașini electrice. Că și-ăia sunt 
la fel de deștepţi ca și ăștia pe care i-a prins gerul cu Tesla pe autostradă. 

Dar... nu mai contează. Trăiască ecologia! Tot ce contează e legislaţia de la priză încolo și toată vina cade 
mereu pe consumator care trebuie să plătească în plus atât pentru mașini, cât și pentru frauda ecologică. Mi- 
au înghețat lacrimile de râs când i-am văzut pe-ăia cum fac planton lângă mașinile electrice rămase în 
zăpadă. Dădeau vina pe Tesla și urlau la Elon Musk. Mașinile alea sunt pentru mers la terasă și la butic, nu 
pentru traversat ţara în timp util, mai ales pe viscol. Nu-i vina producătorului că sunt ei imbecili. Nu-i prost ăla 
care vinde, ci ăla care cumpără. Partea proastă e când te obligă statul să cumperi prin legislaţie, că așa cere 
libertatea și democraţia mai nou. 

